  Виталий Пронин Ӵушкон удмуртёъслэн улоназы бадӟым инты басьтэ Туспуктӥз Максим ЕгоровКык аршин кузьда тӧдь-тӧдь гужатэм дэралэн кыкнапал пумаз пужыятэм яке бичаса, ӝуткаса куэм чебер пум итэмын. Кытчы но малы кутӥськемезъя сое ӵушкон, бамӵушкон, бамкышет, ӵушкон кышет нималлязы. Та арбери удмуртлэн улоназ вашкалаысен пӧртэм учыръёсы кутӥськылӥз. Куно возьмакузы, ӵушконъёсты укноос йылтӥ, синучкон йылэ, ӵогъёсы ошылӥзы. Таоссэ ӵушкон чалма, ӵоге ошон яке кузькышет шуылӥзы. Кез, Якшур-Бӧдья палъёслэн кузькышетсы 4-5 метрозь луылоз вылэм. Сюанэ, бӧрысе мынӥсьёс букооссэс ӵушкон чалмаосын чеберъяллязы. Картэз доры ваемзы бере выль кенлэн йыраз чалма понылӥзы. Уйпалъёс сое йыркотыр но весяк кышет шуылӥзы. Кулэм муртэ ватыку, коросэз коркась кузькышетъёс вылын поттылӥзы. Соосын ик шайгуэ но лэзьылӥзы. Ӵушконэн лэзем мурт сопал дуннеын шур вамен каньылак, пе, потоз, ӵушкон солы выж луэ. Акашка дыръя вал ворттонын вормисьлы выль кенлэсь чалмазэ кузьмаллязы. Вӧсьёс дыръя но ӝукен тусьтызэс ӵушконэн кутылӥзы. Ӵушкон ӵемысь кузьым луэ вал: пинал вордӥськыку — гогыясьлы, ныл сётыку-басьтыку — туклячиослы, армие кошкись пилы — гуртсэ тодаз возён понна. Кузьмам ӵушкон — кусыпъёсты герӟась синпель. Дасямын Л. Христолюбовалэн «Калык сямъёсты чакласа» книгаезъя  